Gr. 7-seuns verkrag glo gr. 2-meisieArgieffoto Die Gautengse departement van onderwys het Donderdag gesê hy is baie bekommerd en ontsteld oor die voorval waarin vier gr. 7-seuns glo ŉ gr. 2-meisie in die seunskleedkamer van ŉ Randburgse laerskool verkrag het. Oupa Bodibe, waarnemende woordvoerder van die departement, het gesê die beweerde verkragting het in Maart vanjaar by die I R Griffiths Primary School plaasgevind toe die skool tydens die vakansie ŉ sportkamp aangebied het. “Vier gr. 7-seuns het na bewering ŉ gr. 2-leerder in die seuns se kleedkamer verkrag. Die betrokke leerling het nie dadelik die voorval aangemeld nie. Sy het egter by haar ouers gekla dat sy pyn verduur in haar privaatdele en is gevolglik na ŉ dokter geneem vir ŉ ondersoek. Dit is toe dat daar vasgestel is dat sy gepenetreer is,” het Bodibe gesê. Die meisie se ouers het die voorval by die polisie aangemeld en twee van die seuns het op 8 Mei reeds in die plaaslike landdroshof verskyn. Hulle is in hul ouers se sorg vrygelaat. Die meisie se ouers het die skool ook van die verwikkelinge ingelig. Die skool het die beheerliggaam ingelig en tugstappe is op 11 Mei teen die vier seuns geneem. Twee van die vier seuns is daarna vrygespreek en daar is aanbeveel dat die ander twee geskors moet word. “Die skool het Vrydag sy voorstelle aan die hoof van die departement gestuur vir oorweging.” Die twee seuns het Dinsdag weer vir die tweede keer in die landdroshof verskyn. Alle leerlinge wat deur die betrokke voorval geraak is, is na die Teddy Bear-kliniek verwys vir sielkundige ondersteuning en berading. Die saak en ondersoek duur voort.